अरस्तू ने विरेचन सिद्धांत दी नां ते कोई परिभाशा दित्ती दी ऐ ते नां गै अपने कुसै ग्रन्थ च ओह्दी व्याख्या कीती दी ऐ। उन्ने दौं थाह्रें पर इस शब्द दा प्रयोग जरूर कीते दा ऐ। अपने ग्रन्थ ‘पोइटिक्स’ च उन्ने त्रासदी दी परिभाशा ते स्वरूप निश्चित करदे होई आक्खे दा ऐ "त्रासदी कुसै गम्भीर, स्वतःपूर्ण ते निश्चित आयाम दी अनुकृति दा नां ऐ। एह् अनुकरण इक नेही भाशा च होन्दा ऐ, जेह्ड़ी कलात्मक अलंकारें कन्नै ते हर चाल्ली कन्नै सजांदी ऐ। कलात्मक अलंकारें दे एह् बक्खरी-बक्खरी चाल्लियें दे नाटक बक्खरे-बक्खरे हिस्सें च मिलदे न। एह्। अनुकरण कार्य दे रूप च प्रस्तुत कीता जन्दा ऐ, वर्णनात्मक-रूप च नेईं। एह् अनुकरण दया ते त्राह् दे भावें गी उत्तेजित करियै फ्ही उन्दा विरेचन करदा ऐ।1